**Krudtuglens sygdomspolitik**

**Formål med sygdomspolitikken**

Formålet med Krudtuglens sygdomspolitik er delvist at sikre trivslen hos de raske børn og personalet samt at forebygge spredning af smitsomme sygdomme ved at syge børn sendes i institution. Sygdomspolitikken skal opfattes som et fælles udgangspunkt for forældre og personale, så alle har klarhed over hvilke krav, der skal overholdes ved sygdom, men også hvilke forventninger, der er til forældrene, når de skal bedømme barnets trivsel i forhold til en dag i institutionen.

I vurderingen af om barnet er for sygt til at være i Krudtuglen indgår også hensynet til stressniveauet i institutionen. Dette er både i forhold til det syge barn, men også for personalet og de øvrige børn i Krudtuglen, der har krav og behov for personalets omsorg.

I tillæg til de krav og forventninger der opstilles i denne sygdomspolitik, opfordres forældrene til at lytte til personalet, når de siger, at barnet ikke kan klare at være i institutionen grundet sløjhed eller sygdom og dermed mistrivsel. Tvivlen skal komme barnet til gode. Man er som forældre altid meget velkomne til at spørge personalet, hvis man er i tvivl om, om barnet er rask nok til en dagligdag i Krudtuglen.

Sygdomspolitikken er udarbejdet efter personalets praktiske erfaringer, Niels Michelsen ( ansat som lægefaglig konsulent i Københavns Kommune) samt sundhedsplejersken i distrikt amager.

**Hvornår må et barn møde i institution?**

Hovedreglen er, at syge børn ikke må møde i institution, og at et barn med en smitsom sygdom først må modtages, når det ikke længere smitter. Hvis et barn møder i institution uden at være helt rask, har det på grund af nedsat modstandskraft større risiko for at få komplikationer til sygdommen eller pådrage sig en anden sygdom. Et sygt barn har heller ikke det fysiske og psykiske overskud, der kræves for at indgå i en normal dagligdag i institutionen.

Som forældre skal man være opmærksom på, at et sløjt eller sygt barn ofte vil kunne fungere fint i hjemmet, hvor far eller mor er i nærheden, og hvor muligheden for, at skabe rolige rammer, er til stede.

Barnet er rask, når det på sædvanlig vis kan klare at opholde sig i institutionen, hvilket betyder at, barnet skal kunne indgå i sociale relationer med forskellige børn og voksne, og skal kunne deltage i stuens fælles aktiviteter- både ude og inde.

**Det er et krav, at barnet bliver hjemme når:**

* Barnet er sygt med feber.
* Barnet har kastet op – barnet skal kunne holde et måltid i sig, og dette skal ikke afprøves i institutionen, men derhjemme.
* Når barnet er stærkt forkølet. Ved stærk forkølelse kan der være temperaturforhøjelse, kraftig snue med pusflåd eller kraftig hoste, der hindrer børnenes almindelige aktivitet og kræver særlig pasning.
* Når barnet har fået lus må det først komme i institution, når behandling er påbegyndt. Hvis personalet finder lus på Jeres barn i institutionen, kontaktes I på Jeres arbejdsplads og orienteres herom. På denne måde kan I købe lusegrej med hjem, når i får fri, og strakt påbegynde behandlingen.
* Når barnet har diarre (dårlig mave) skal det blive hjemme indtil det har haft en normal afføring. Kilde: Snitsomme sygdomme hos børn og unge. Vejledning om forebyggelse i daginstitutioner, skoler m.v., Sundhedsstyrelsen, 2011, www.sst.dk
* Når behandlingskrævet øjenbetændelse er det lægen, der tager stilling til, hvornår barnet må modtages i institutionen. Ved øjenbetændelse der ikke kræver behandling, må børnene ikke komme i institutionen, hvis der er øjenbetændelse med stærkt pusflåd, tydelig lysskyhed og den almindelige tilstand er påvirket.
* Børn, i vuggestue og børnehave, med børnesår må først komme i institution, når skorperne på alle sårene er faldet af.
* For visse sygdomme er der regler for, hvor lang tid der skal gå, førend barnet må komme i institutionen. Børn med penicillinkrævende halsbetændelse må f.eks. først møde i institutionen efter 2 døgns behandling med penicillin, såfremt de i øvrigt er raske.

Når det gælder *akutte sygdomme*, hvor barnet efterfølgende har behov for medicin (f.eks. penicillin), er der ikke regler for, hvornår barnet må komme igen i institutionen, hvis de i øvrigt er raske og smittefri. I skal dog være opmærksomme på, at personalet ikke giver medicin til Jeres barn.

Der er dog enkelte undtagelser, som når et barn får konstateret en kronisk sygdom, som er lægeligt dokumenteret f. eks. astma.

**Det er en forventning, at barnet bliver hjemme når:**

* Når barnet har haft feber, skal det have haft en feberfri dag i hjemmet, inden barnet sendes i Krudtuglen.
* Ved forkølelse hvor barnets almene tilstand er påvirket og barnet dermed ikke kan deltage i en normal hverdag i institutionen.

**Personalet i Krudtuglen ringer til forældrene når:**

* Barnet har 38 eller derover i feber, og dermed ikke kan være i institutionen.
* Barnet har haft 3 tynde afføringer, kastet op eller lignende og dermed ikke kan være i institutionen.
* Barnets fysiske eller psykisk tilstand ikke er som den plejer, og barnet dermed mistrives. Det er ikke et krav at barnet hentes, men for at give forældrene informationen, så de har mulighed for at agere.

**I Krudtuglen gør personalet følgende for at sikre god hygiejne og dermed mindske spredning af smitsomme sygdomme:**

* Børnene vasker hænder inden hvert måltid og efter toilet besøg.
* De voksne vasker hænder efter hvert bleskift, når børnene er blevet hjulpet efter toiletbesøg, inden måltider, når de møder på arbejde, ved næsepudsning af børn og dem selv.
* Puslebordende bliver sprittet efter hvert bleskift
* Alle toiletsæder og håndtag sprittes af to gange dagligt.
* Personalet vasker hænder/spritter dem af efter næsepudsning – også på legepladsen
* Personalet vasker hænder/spritter dem af ved kontakt med urent vasketøj fx tissetøj, vådt tøj fra legepladsen m.m.

**I Krudtuglen bestræber personalet at gøre følgende for at sikre god hygiejne og dermed mindske spredning af smitsomme sygdomme:**

* Sengetøjet og soveposer bliver skiftet / vasket en gang om og ellers efter behov.
* Legetøjet bliver vasket efter behov men mindst 4 gange om året.
* Bytter brugte sutter ud med nye i løbet af dagen (ved tab eller hvis et andet barn har taget den).
* Lufter jævnlig ud og sørger for der er en god temperatur på stuerne.
* Børnene løber ikke rundt med snottet næse
* Børnene løber ikke rundt med vådt tøj
* Børnene er rigtig påklædt, så de hverken er for varme eller kolde
* Børnene drikker ikke af samme krus

**Hvad kan forældrene gøre for at smitte ikke spredes og tages med hjem:**

* Vask Jeres børns hænder, når de møder i Krudtuglen, og når de hentes.
* Vær opmærksomme på dagligt at tage Jeres barns sutter med hjem og koge dem.
* Tage sovetøj/voksipose/ sovedyr med hjem og vaske jævnligt.

***Vedtaget af Krudtuglens personale og forældrebestyrelse marts/april 2012*.**